Avstriyalik mashhur dirijor Nikolaus Arnonkur vafot etdi

Avstriyalik mashhur dirijor Nikolaus Arnonkur 86 yoshida Venada vafot etdi. Bu haqda “RBK” xabar bermoqda.

Nikolaus 1929-yilda Berlinda tavallud topgan. Arnonkur 1952-yilda Vena simfonik orkestrida ish boshlagan, turmush o‘rtog‘i bilan Concentus Musicus Wien ansambliga asos solgandi. Dirijor sifatida 1970-yilda “La Skala” teatrida debyut qilgan. Keyinchalik ko‘plab orkestrlarda mehnat qilgan Arnonkur 2015-yilning dekabrida sog‘lig‘i bilan bog‘liq muammolar tufayli faoliyatini yakunlagandi.
U barcha zamonlarning eng buyuk dirijorlari qatorida sanalar edi. Xususan, musiqa ekspertlari so‘rovi asosida tuzilgan dunyoning eng yaxshi dirijorlari reytingida beshinchi o‘rinda qayd etilgan. “Gremmi”, Shuman, Teleman nomidagi va boshqa ko‘plab mukofotlarga sazovor bo‘lgan, musiqa tarixi hamda buyuk bastakorlar haqidagi ko‘plab kitoblar muallifi edi.